Verżjoni alternattiva tal-Malta Jazz Festival li fit-tletin anniversarju mindu beda jiġi organizzat fiċ-ċirkustanzi ta' din is-sena se jinkludi programm online u spettaklu ta' jazz live f'nofsinhar u filgħaxijiet fid-daħla tal-Belt. Jitla' s-siparju fuq it-tletin anniversarju tal-Malta Jazz Festival, din is-sena bi programm online u spettaklu ta' Jazz live minn Misraħ il-Ħelsien f'nofsinhar u b'sensiela ta' kunċerti "The City Jazz Series" fit-taraġ biswit il-parlament filgħaxijiet. Jikkumplimentaw il-kunċerti, esebizzjoni fil-lukanda Phoenicia, Notes from the Harbour, li ħa ħsiebha l-fotografu Joe Smith. Il-wirja hi bħal mixja mal-istorja tal-Jazz Festival tul dawn l-aħħar 30 sena. "Fl-online exhibition hemm xogħlijiet tiegħi, Darren Zammit Lupi, Patrick Fenech, Therese Debono, u Pierre Stafrace u żewġ artisti li kienu jpinġu live Jenny Caruana u Olang Vethul." Id-direttur artistiku tal-festival, Sandro Zerafa qal li din is-sena hemm kunċerti fosthom dawk ta' nofsinhar u masterclasses li se jsiru permezz ta' sessjonjiet diġitali u oħrajn live. Qal li l-kunċerti fil-kapitali huma kontribut għar-riġenerazzjoni tal-Belt. B'għarfien għall-patrimonju tal-Malta Jazz Festival, fost l-oħrajn se jixxandru tliet filmati b'unur l-ewwel direttur artistiku tal-festival, Charles "City" Gatt, li jitqies bħala l-missier tal-mużika jazz Maltija. Online, il-Malta Jazz festival se jixxandar fuq il-paġna tal-facebook tal-festival u fuq is-sit elettroniku ta' Festivals Malta bejn it-tlettax u t-tmintax ta' Lulju.